GRUPA ravnozemljaša okupljenih u udruženju Flat Earth International Conference obznanila je kako sljedeće godine organizira ''najveću i najodvažniju avanturu do sada'' - ravnozemljaško krstarenje. Ipak, kako piše The Guardian, u pompozno najavljenom putovanju na kojem će pobornici različitih inačica ove teorije moći uživati u restoranima, bazenima i druženju sa slavnim osobama deklariranima kao ravnozemljaši, poput repera B.o.B-ja i televizijske zvijezde Tile Tequile, apsurd je taj što navigacijski sustavi na brodovima, kao i ostalim prijevoznim sredstvima, počivaju na teoriji o tome da je Zemlja okrugla. Naime, kako je za The Guardian objasnio bivši kapetan Henk Keijer, sustav navigacije GPS koristi informacije prikupljene s 24 satelita upravo zato što je Zemlja okrugla.

Da je Zemlja ravna, za GPS bi bila dovoljna tri satelita

''Najmanje tri satelita potrebna su da bi se odredila neka lokacija, ali i netko tko je na drugoj strani Zemlje također bi želio znati svoju lokaciju, pa tako i oni zahtijevaju određen broj satelita. Da je Zemlja zaista ravna, bila bi dovoljna tri satelita da se dođe do informacije gdje se svi na Zemlji točno nalaze. Ali nije dovoljno, jer je Zemlja okrugla.''

Antarktika kao zidna barijera

U odgovoru na pitanje boje li se da će pasti sa Zemlje, Flat Earth Conference na svojoj stranici odgovara: "Iako postoje različiti modeli u zajednici ravnozemljaša, najpopularniji model je onaj prema kojem je zemlja cirkularni disk s Antarktikom koja služi kao ledena zidna barijera."

Najavljeno krstarenje koje bi se trebalo održati 2020. godine tek je jedno u nizu masovnih okupljanja vjernika u teoriju o ravnoj Zemlji čija je popularnost posljednjih godina sve vidljivija. Prošle je godine krajem studenog, u organizaciji Flat Earth Society, u Denveru održana konferencija pod nazivom Flat Earth International Conference (USA). A nekoliko mjeseci prije toga, krajem travnja u Birminghamu je održan skup Flat Earth Convention UK na kojem se okupilo oko 250 sudionika.

Ni građanima Hrvatske teorije o ravnoj Zemlji nisu strane

I među građanima Hrvatske postoje oni koji vjeruju u ove teorije o čemu svjedoči nekoliko Facebook grupa, premda još uvijek nije održan neki već skup. Najpoznatiji promotor ovih teorija je stanoviti Elvis Duspara, kojeg je podržao i pjevač Marko Perković Thompson.

Ipak, zajednica ravnozemljaša nije unisona. Postoji više međunarodnih organizacija diljem svijeta koji populariziraju ove teorije. I nije riječ samo o organizacijskim razlikama nego i o različitim pravcima mišljenja. No ono što ih sve veže jest vjerovanje da Zemlja nije okrugla, da svemir ne postoji te da ljudi nikad nisu njime putovali.

Različite inačice vjerovanja u ravnu Zemlju

''U biti, modeli ravnozemljaša mnogo su manje podudarni nego što se to neupućenima u kult može činiti na prvi pogled. Tako primjerice neki smatraju da je Zemlja disk u čijem se središtu nalazi Arktik natkriven kupolom na kojoj su raspoređene zvijezde. Drugi da se oko kupole nalazi voda. Treći da te vode nema. Četvrti da nas na rubu ploče čekaju nepremostivi zidovi. Peti da se nad Zemljom nalaze kozmički prstenovi. Šesti da je ono što smatramo Zemljom tek jedan u nizu svojevrsnih otoka. Itd.

Ono što je ravnozemljašima također zajedničko svakako je netrpeljivost prema kritičarima. Svi se jako ljute na pobornike sferne Zemlje, ali i jedni na druge ako ne vjeruju u njihov specifičan model ravne'', napisao je Indexov novinar Nenad Jarić Dauenhauer.

Ljudi sve skloniji vjerovanjima u teorije zavjere

Znanstvenici uglavnom izbjegavaju rasprave s ravnozemljašima jer ih smatraju smiješnim marginalcima, no neka istraživanja ipak pokazuju kako su ljudi sve skloniji vjerovati u ovakve teorije. Jedno istraživanje američkih vlasti iz 2018. pokazalo je da oko 2 posto Amerikanaca čvrsto vjeruje da je Zemlja ravna te da samo 66 posto mladih Amerikanaca u dobi između 18. i 24. godine oduvijek vjeruje da je Zemlja kugla.

Zbog čega su teorije zavjere sve popularnije?

Tekst se nastavlja ispod oglasa

I premda je suvremeni svijet obilježen znanstvenim dostignućima i napretkom više nego ikad do sada, postavlja se pitanje zbog čega su teorije urote sve popularnije i je li to uistinu tako ili nam se samo čini.

Gary Heather je više od 50 godina neupitno smatrao da je Zemlja okrugla. No jedne večeri u kolovozu 2015. godine pretraživao je You Tube u svom domu u Hampshireu i naišao je na video Flat Earth Clues. Pogledao je cijelu snimku koja traje više od dva sata i želio je doznati više. Za BBC Focus Magazine svoje je iskustvo opisao na sljedeći način:

''Ako uvijek piješ istu vrstu kave, u svojoj glavi misliš da je takav okus kave. I onda odjednom probaš neku drugu vrstu kave i u trenutku dok je piješ shvatiš da postoje i drugi okusi kave za koje prije nisi znao da postoje.''

Tada se Heather aktivno uključio u prikupljanje dokaza o tome da je Zemlja ravna, a postao je i jedan od suorganizatora spomenute konferencije u Birminghamu.

Zlatno doba teorija zavjera ili veća vidljivost

Rob Brotherton, psiholog sa sveučilišta Goldsmith u Londonu i autor knjige ''Suspicious Minds: Why We Believe Conspiracy Theories'' kazao je: ''Ljudi govore kako je ovo zlatno doba teorija zavjere te da ih nikad nije bilo više nego danas, no povijesni pregled nam sugerira kako to možda i nije tako.''

To potvrđuju i nalazi istraživanja koje su 2014. godine proveli znanstvenici Joseph E. Uscinski i Joseph M. Parent, koji su proučavali pisma čitatelja New York Timesa i Chicago Tribunea od 1890. do 2010. godine. Utvrdili su kako je postojanje teorija zavjere uglavnom neprestano, osim što je u nekim razdobljima poput pedesetih godina prošlog stoljeća, kad je postojao strah od komunizma u SAD-u, bilo svojevrsnog porasta.

No ono što se posljednjih godina promijenilo jest činjenica da se rastom interneta teoretičari urota brže i lakše povezuju, kako to objašnjava Harry Dyer sa sveučilišta East Anglia.

Stručnjaci i eksperti uživaju sve manji ugled

Osim toga, internet i razvoj društvenih mreža su prema ovom znanstveniku doveli do toga da stručnjaci imaju manji autoritet i moć pri čemu za primjer uzima slučaj repera B.o.B-ja koji je 2016. godine na Twitteru objavio kako vjeruje da je Zemlja ravna. ''Njegov stav bio je jednako moćan, ako ne i više, kao i stav uglednog astrofizičara Neila deGrassea Tysona, koji mu je odgovorio dokazima", rekao je Dyer.

''Na društvenim mrežama svatko ima pravo izražavanja i kreiranja znanja. Slavne ličnosti poput B.o.B-ja mogu ravnopravno s Neilom deGrasseom Tysonom raspravljati o obliku Zemlje. Oboje imaju isti položaj na Twitteru što znači da je znanje odvojeno od tradicionalnih struktura moći'', rekao je Dyer.

''Skidanje znanstvenika i stručnjaka s pijedestala moći'' povezano je i s retorikom koju koriste političari poput Michaela Govea koji je 2016. godine na pitanje da nabroji stručnjake koji podupiru Brexit rekao da je građanima te zemlje više dosta stručnjaka.

Dyer kaže da je ta vrsta narativa sve raširenija, a bazira se na mišljenju kako ne trebamo znanje jer su dovoljne emocije, što u slučaju teorije o ravnoj Zemlji može biti bezopasno. No kad je riječ o nekim drugim urotama, poput one o štetnosti cjepiva, to može biti izrazito opasno.